Document ID: 32002D0652

Komission päätös,
tehty 29 päivänä heinäkuuta 2002,
päätösten 98/119/EY-98/131/EY muuttamisesta jäsenvaltioiden kalastuslaivastojen monivuotisten ohjausohjelmien jatkamiseksi 31 päivään joulukuuta 2002
(tiedoksiannettu numerolla K(2002) 2831)
(2002/652/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999(1), sellaisena kuin se on viimeksi muutettuna asetuksella (EY) N:o 179/2002(2), ja erityisesti sen 4 ja 5 artiklan,
ottaa huomioon yhteisön kalastusalan uudelleenjärjestelyn tavoitteista ja yksityiskohtaisista säännöistä 1 päivästä tammikuuta 1997 31 päivään joulukuuta 2001 kestävän tasapainon löytämiseksi kalavarojen ja niiden hyödyntämisen välillä 26 päivänä kesäkuuta 1997 tehdyn neuvoston päätöksen 97/413/EY(3), sellaisena kuin se on viimeksi muutettuna päätöksellä 2002/70/EY(4), ja erityisesti sen 9 artiklan,
sekä katsoo seuraavaa:
(1) Päätös 97/413/EY tehtiin yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(5), sellaisena kuin se on viimeksi muutettuna asetuksella (EY) N:o 1181/98(6), 11 artiklan säännösten mukaisesti.
(2) Päätöksellä 2002/70/EY neuvosto päätti pidentää vuodella, 31 päivään joulukuuta 2002, päätöksen 97/413/EY soveltamisaikaa. Sen vuoksi on syytä mukauttaa vastaavasti komission päätöksillä 98/119/EY-98/131/EY(7) vahvistettuja neljännen sukupolven monivuotisia ohjausohjelmia (MOO IV) takautuvasti 1 päivästä tammikuuta 2002, jotta vältettäisiin tilanne, jossa laivastoa koskevat puitesäännöt 1 päivänä tammikuuta 2002 ja tämän päätöksen tekemisen välisenä aikana puuttuisivat.
(3) Jäsenvaltiot ovat toteuttaneet vaihtelevassa määrin laivastonsa uudelleenmittaamisen bruttotonneina (bt) kalastusalusten ominaisuuksista 22 päivänä syyskuuta 1986 annetun neuvoston asetuksen (ETY) N:o 2930/1986(8), sellaisena kuin se on muutettuna asetuksella (EY) N:o 3259/94(9), ja kalastusalusten ominaisuuksista annetun neuvoston asetuksen (ETY) N:o 2930/86 säännösten täytäntöönpanosta 20 päivänä maaliskuuta 1995 tehdyn komission päätöksen 95/84/EY(10) mukaisesti. Se olisi päätösten 98/119/EY-98/131/EY 7 artiklaa sovellettaessa otettava huomioon 31 päivälle joulukuuta 2002 ilmoitettavissa tavoitteissa.
(4) MOO IV:n jatkamisen yhteydessä komissio vastaa eräiden jäsenvaltioiden pyyntöön muuttaa niiden ohjelmaa.
(5) Koska uusia, 1 päivän heinäkuuta 2002 jälkeen annettuja säädöksiä ei ole, tukien myöntämistä sellaisten jäsenvaltioiden laivastonosiin kuuluvien alusten uusimiseen, jotka eivät noudata tavoitteitaan, ei voida enää sallia. Sen vuoksi olisi kartoitettava tarkoin tällaiset laivastonosat 30 päivänä kesäkuuta 2002 vallitsevan tilanteen perusteella, jotta varmistettaisiin yhteisön lainsäädännön ja julkisten varojen moitteeton hoito.
(6) Kalastuslaivastoille myönnettävien julkisten tukien järjestelmien hallinnoinnin on perustuttava tilanteisiin, jotka on todettu selkeästi jäsenvaltioiden komissiolle toimittamien tietojen perusteella ja erityisesti suhteessa monivuotisten ohjausohjelmien tavoitteisiin ja asetuksen (EY) N:o 2792/1999 5 artiklassa tarkoitettujen monivuotisten ohjausohjelmien tuloksia koskevan komission vuosikertomuksen puitteissa.
(7) Tämän vuoksi neuvoa-antavaa kalatalous- ja vesiviljelykomiteaa on kuultu tämän ehdotuksen osalta sen 29 päivänä toukokuuta 2002 pidetyssä kokouksessa.
(8) Tässä päätöksessä säädetyt toimenpiteet ovat kalatalouden ja vesiviljelyalan hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätökset 98/119/EY, 98/120/EY, 98/121/EY, 98/122/EY, 98/123/EY, 98/124/EY, 98/125/EY, 98/126/EY, 98/127/EY, 98/128/EY, 98/129/EY, 98/130/EY ja 98/131/EY seuraavasti:
1) Korvataan 1 artiklan päivämäärä "31 päivän joulukuuta 2001" päivämäärällä "31 päivän joulukuuta 2002".
2) Lisätään 2 artiklaan kolmas kohta seuraavasti: "Ohjelman kuudentena vuotena jäsenvaltion on valvottava, että kapasiteetin tai pyyntiponnistuksen vähennykset ovat riittäviä sen ohjelman laivastonosakohtaisten tavoitteiden ja lopullisten tavoitteiden saavuttamiseksi. Lopulliset tavoitteet ovat kuudennen vuoden päätteeksi vahvistetut tavoitteet sellaisina kuin ne ovat liitteessä olevissa tavoitteita koskevissa taulukoissa."
3) Lisätään 6 a artikla ja 6 b artikla seuraavasti: " 6 a artikla
Yhteisön kalastusalusrekisterissä 30 päivänä kesäkuuta 2002 olevien tietojen perusteella komissio laatii asiakirjan, jossa esitetään kunkin jäsenvaltion kunkin laivastonosan bruttotonneina ja kilowatteina ilmaistu kapasiteettien ja välitavoitteiden välinen ero mainittuna päivänä laskettuna laivastonosittain viidennen ja kuudennen vuoden ohjelmien tavoitteiden aritmeettisena keskiarvona.
6 b artikla
Kelpoisuus yhteisön laivastotukiin arvioidaan kapasiteetin perusteella hallinnoitavissa laivastonosissa 1 päivänä heinäkuuta 2002 vallinneen laivaston tilanteen perusteella(11), sellaisena kuin se on julkaistuna 6 a artiklassa kuvatussa asiakirjassa.
Kelpoisuus yhteisön laivastotukiin arvioidaan kalastusponnistuksen perusteella hallinnoitavissa laivastonosissa 31 päivänä joulukuuta 2001 vahvistettujen enimmäismäärien perusteella, sellaisena kuin ne ovat julkaistuna neuvoston asetuksen (EY) N:o 2792/1999 5 artiklan 1 kohdassa tarkoitetussa MOO IV:n täytäntöönpanoa koskevassa vuosikertomuksessa."
4) Muutetaan liitteet seuraavasti:
a) korvataan otsikossa ilmaisu "vuosiksi 1997-2001" ilmaisulla "vuosiksi 1997-2002";
b) muutetaan II osa, "Lisäsäännökset", seuraavasti:
- Korvataan 1 kohdan neljännessä alakohdassa ilmaisu "asetuksen (EY) N:o 109/94" ilmaisulla "asetuksen (EY) N:o 2090/98".
- Korvataan 3.1 kohdan toisessa alakohdassa päivämäärä "31 päivää joulukuuta 2001" päivämäärällä "31 päivää joulukuuta 2002".
- Korvataan 3.4 kohdassa ilmaisu "asetuksen (EY) N:o 109/94 4 artiklan" ilmaisulla "asetuksen (EY) N:o 2091/98 2 artiklan".
2 artikla
Tämä päätös on osoitettu Belgian kuningaskunnalle, Tanskan kuningaskunnalle, Saksan liittotasavallalle, Helleenien tasavallalle, Espanjan kuningaskunnalle, Ranskan tasavallalle, Irlannille, Italian tasavallalle, Alankomaiden kuningaskunnalle, Portugalin tasavallalle, Suomen tasavallalle, Ruotsin kuningaskunnalle ja Ison-Britannian ja Pohjois-Irlannin yhdistyneelle kuningaskunnalle.
Tätä päätöstä sovelletaan 1 päivästä tammikuuta 2002.
Tehty Brysselissä 29 päivänä heinäkuuta 2002.

Labels: 12
18
5
6